《呈恩缄庵尚书 其三》
清代·柏春

见贼哗相走，失律则有诛。岂不畏军政，强懦同一途。

战罢按功畏，黑白互欺诬。桃僵或李代，攻瑕且掩瑜。

计非厉选锋，畴其奋前驱。值兹寇氛恶，同仇极海隅。

激扬术匪难，拊循情自孚。岂无翘关材，英风冠万夫。

徒木信能示，食駮报可图。盘根畏利器，况乃摧朽株。

作者简介：柏春，字东敷，晚号老铁，蒙古旗人。道光乙巳进士，授兵部主事，历官直隶候补道。有《铁笛仙馆宦游草》、《从戎草》。